LUISTERBOEK: Kringe in 'n bos | Netwerk24
LUISTERBOEK: Kringe in 'n bos
Intekenare kan in Maart na een van die mees geliefde Afrikaanse romans op Netwerk24 te luister.
Dalene Matthee se eerste bosroman, Kringe in 'n bos, is Netwerk24 se luisterboek van die maand.
Intekenare kan tot 31 Maart gratis na 'n voorlesing van dié boek op Netwerk24 luister.
Saul Barnard is 'n houtkapper met 'n rustelose siel. Hy wil vreemdes uit die bos hou en die vernietiging van die bos probeer keer. Dan is daar die legendariese olifantbul, Oupoot, wat losbreek van sy trop . . .
Oupoot en Saul het 'n vreemde band. In die groen skemerwêreld van die Outeniekwa loop hulle kringpaaie. Saul, deur sy mense verwerp en deur gewetenlose houtkopers tot kneg verneder en Oupoot eindeloos deur jagters agtervolg. 'n Man en sy dierbroer – saamgegooi in 'n ongerepte oerbos, wat stuk vir stuk deur gouddelwers, boskappers en ander uitroeiers vernietig word.
Saul volg Oupoot se spoor, al nader aan die waarheid wat sy lewe vir altyd sal verander.
Dalene Matthee (1938-2005) het internasionale roem verwerf met haar bosromans, Kringe in 'n bos (1984), Fiela se kind (1985), Moerbeibos (1987) en Toorbos (2003). Meer as 'n miljoen eksemplare van haar boeke is al verkoop en haar werk is in sowat 14 tale vertaal, onder meer Engels, Frans, Duits, Spaans, Italiaans, Hebreeus en Yslands.